Buk Song
DEVIT I RAITIM DISPELA SONG.
1BIKPELA Em i lait bilong mi na Em i pawa bilong sevim mi,
bai mi pret long husat?
BIKPELA Em i strongpela banis bilong laip bilong mi,
bai mi guria long husat?
2Taim ol manmeri nogut i kam bilong paitim mi
bilong pinisim laip bilong mi,
taim ol i birua long mi na ol i egensim mi,
em ol yet i tanim lek na pundaun.
3Maski wanpela ami i kam bilong egensim mi,
bel bilong mi i no inap pret;
maski ol i karim pait i kam long mi,
mi bai sanap strong.
4Mi askim BIKPELA long wanpela samting,
wanpela samting tasol mi laikim –
mi laik sindaun long haus bilong BIKPELA
long olgeta de bilong laip bilong mi,
na mi lukim gutpela bilong BIKPELA
na mi harim tok bilong Em long tempel bilong Em.
5Long wanem, long taim bilong trabel,
Em bai lukautim mi insait long haus bilong Em;
Em bai haitim mi aninit long haus sel bilong Em;
Em bai litimapim mi i go antap long bikpela ston.
6Olsem na Em bai litimapim mi
bilong winim ol birua i raunim mi,
na long haus sel bilong Em mi bai bikmausim amamas bilong mi na wokim ol ofa;
bai mi singim ol song na mekim musik long BIKPELA.
7BIKPELA, taim mi krai na singaut long Yu plis harim;
mekim grasia long mi na bekim mi!
8Yu bin tok olsem,
“Kam long Mi.”
Long bel bilong mi, BIKPELA, mi laik kam long Yu.
9Plis, Yu no ken i hait long mi.
Plis, Yu no ken i belhat na rausim wokman bilong Yu;
planti taim Yu helpim bilong mi.
God bilong sevim mi,
plis, Yu no ken i givim baksait long mi,
plis, Yu no ken i lusim mi.
10Maski papa na mama bilong mi i lusim mi,
BIKPELA bai kisim na lukautim mi.
11Skulim mi long olgeta samting bilong Yu, BIKPELA,
na lidim mi i go long rot i stret,
long wanem, ol birua bilong mi i stap.
12Plis, Yu no ken i lusim mi i go long laik bilong ol birua,
long wanem, ol giaman witnis i kirap bilong egensim mi,
na ol i laik bagarapim mi nogut tru.
13Tingting bilong mi i stap olsem,
bai mi lukim gutpela bilong BIKPELA
hia long dispela graun.
14Wetim BIKPELA;
sanap strong, na yu no ken i bel hevi i stap,
na yu wetim BIKPELA!
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn